P6_TA(2004)0063

Εκλογή της Επιτροπής (ψήφισμα)

Ψήφισμα του Ευρωπαϊκού Κοινοβουλίου σχετικά με την εκλογή της νέας Επιτροπής

Το Ευρωπαϊκό Κοινοβούλιο,

- έχοντας υπόψη την ψηφοφορία της 22ας Ιουλίου 2004 με την οποία εξελέγη ο κ. Barroso ως Πρόεδρος της Επιτροπής,

- έχοντας υπόψη τις δηλώσεις του εκλεγέντος Προέδρου της Επιτροπής στο Ευρωπαϊκό Κοινοβούλιο τον Ιούλιο 2004, στις 26 και 27 Οκτωβρίου 2004, καθώς και ενώπιον της Διάσκεψης των Προέδρων στις 21 Οκτωβρίου 2004 και 5 Νοεμβρίου 2004,

- έχοντας υπόψη τις γραπτές και προφορικές δηλώσεις στις οποίες προέβη κάθε ορισθείς Επίτροπος κατά τη διάρκεια των ακροάσεων που διοργάνωσαν οι κοινοβουλευτικές επιτροπές, καθώς και τις αξιολογήσεις των υποψηφίων στις οποίες προέβησαν οι πρόεδροι των επιτροπών μετά τις ακροάσεις,

- έχοντας υπόψη την απόφαση του εκλεγέντος Προέδρου κ. Barroso στις 27 Οκτωβρίου 2004 —εν συνεχεία της αξιολόγησης των ακροάσεων και της συζήτησης στο Ευρωπαϊκό Κοινοβούλιο— να αποσύρει την νέα Επιτροπή που είχε προτείνει στο Κοινοβούλιο,

- έχοντας υπόψη την, εκ μέρους του εκλεγέντος Προέδρου, επίσημη παρουσίαση στις 5 Νοεμβρίου 2004 της πρότασης για νέα Επιτροπή, ενώπιον της Διάσκεψης των Προέδρων, καθώς και τη δήλωσή του στις 17 Νοεμβρίου 2004 ενώπιον του Ευρωπαϊκού Κοινοβουλίου,

- έχοντας υπόψη τις συμπληρωματικές ακροάσεις που πραγματοποιήθηκαν στις 15 και 16 Νοεμβρίου 2004 από τις κοινοβουλευτικές επιτροπές, καθώς και τις αξιολογήσεις των ορισθέντων Επιτρόπων εν συνεχεία αυτών των ακροάσεων,

- έχοντας υπόψη την τρέχουσα Συμφωνία-Πλαίσιο για τις σχέσεις μεταξύ του Ευρωπαϊκού Κοινοβουλίου και της Επιτροπής, η οποία εγκρίθηκε από τη Διάσκεψη των Προέδρων στις 29 Ιουνίου 2000,

- έχοντας υπόψη το άρθρο 214 της Συνθήκης ΕΚ,

- έχοντας υπόψη τη Συνθήκη που θεσπίζει Σύνταγμα της Ευρώπης,

- έχοντας υπόψη τα άρθρα 99 και 103 του Κανονισμού του,

A. λαμβάνοντας υπόψη ότι το άρθρο 213, παράγραφος 1 της Συνθήκης ορίζει ότι τα μέλη ης Επιτροπής "επιλέγονται βάσει των γενικών τους προσόντων" και "παρέχουν κάθε εγγύηση ανεξαρτησίας",

Β. λαμβάνοντας υπόψη ότι είναι ουσιώδους σημασίας για την Επιτροπή να είναι σε θέση να υπηρετήσει το κοινό συμφέρον στην Ευρωπαϊκή Ένωση, δεδομένων των προκλήσεων που έχουμε να αντιμετωπίσουμε, με στόχο να πρωταγωνιστήσει η Ευρώπη σε παγκόσμιο επίπεδο όσον αφορά την υποστήριξη της ειρήνης, της ασφάλειας και της υγιούς οικονομικής και κοινωνικής ανάπτυξης,

Γ. λαμβάνοντας υπόψη στο πλαίσιο αυτό ότι η ανεξαρτησία, η έλλειψη εθνικών προκαταλήψεων και η αμεροληψία, ο πλήρης σεβασμός των αξιών και στόχων της ΕΕ καθώς και η απουσία σύγκρουσης συμφερόντων αποτελούν βασικά στοιχεία για να κατακτηθεί η εμπιστοσύνη των Ευρωπαίων πολιτών,

Δ. λαμβάνοντας υπόψη ότι το Κοινοβούλιο εντόπισε θέματα που εγείρουν ανησυχίες όσον αφορά ορισμένους υποψηφίους επιτρόπους και εξέφρασε την απογοήτευσή του για την έλλειψη επαγγελματικής εμπειρίας και εξειδίκευσης που επέδειξαν ορισμένοι,

1. χαιρετίζει τη δημοκρατική και νομική εγκυρότητα της διαδικασίας έγκρισης καθώς και την ουσιώδη συνεισφορά της στην οικοδόμηση καλών σχέσεων εργασίας μεταξύ της Επιτροπής και του Κοινοβουλίου, τις οποίες έχει ανάγκη η Ένωση·

2. χαιρετίζει τις ενέργειες στις οποίες προέβη ο εκλεγείς Πρόεδρος κ. Barroso σχετικά με την παρουσίαση της νέας ομάδας του στις 4 Νοεμβρίου 2004· εκφράζει ωστόσο τη λύπη του διότι δεν έχει εξευρεθεί μέχρι σήμερα αξιόπιστη λύση όσον αφορά τα προβλήματα που ενδέχεται να προκύψουν λόγω σύγκρουσης συμφερόντων· ζητεί, ως εκ τούτου, να ληφθούν επειγόντως μέτρα προκειμένου να καθορισθούν λεπτομερώς οι διαδικασίες βάσει των οποίων θα εφαρμοσθεί ο κώδικας συμπεριφοράς·

3. αναμένει από τη νέα Επιτροπή την πλήρη εφαρμογή των συγκεκριμένων δεσμεύσεων που ανέλαβε ο εκλεγείς Πρόεδρος κ. Barroso, κατά την ολομέλεια της 26ης Οκτωβρίου 2004, σχετικά με την ενεργή προστασία και προώθηση των θεμελιωδών δικαιωμάτων, των ίσων ευκαιριών και της έλλειψης διακρίσεων από την Επιτροπή του, προτίθεται δε να ελέγχει εκ του σύνεγγυς κατά πόσον θα τηρηθούν οι δεσμεύσεις αυτές·

4. ζητεί να τροποποιηθεί και να επικαιροποιηθεί το συντομότερο δυνατό η συμφωνία-πλαίσιο μεταξύ του Ευρωπαϊκού Κοινοβουλίου και της Επιτροπής η οποία διέπει τις διμερείς σχέσεις μεταξύ των δύο Οργάνων, βάσει των δεσμεύσεων που ανέλαβε εξ ονόματος της νέας Επιτροπής ο ορισθείς Πρόεδρός της κ. Barroso·

5. καλεί, βάσει των ανωτέρω δεσμεύσεων, να συμπεριληφθούν στην συμφωνία αυτή τα ακόλουθα σημεία:

α) εφόσον το Κοινοβούλιο αρνηθεί με την ψήφο του να παράσχει την εμπιστοσύνη του σε συγκεκριμένο Επίτροπο (υπό την επιφύλαξη της ουσιαστικής και τυπικής πολιτικής υποστήριξης μιας τέτοιας άποψης), ο Πρόεδρος της Επιτροπής εξετάζει σοβαρά κατά πόσον είναι σκόπιμο να ζητήσει από το εν λόγω μέλος της Επιτροπής να παραιτηθεί· ο δε Πρόεδρος, είτε ζητεί την παραίτηση του συγκεκριμένου μέλους, είτε εξηγεί στο Κοινοβούλιο τους λόγους για τους οποίους αρνείται να τη ζητήσει·

β) σε περίπτωση παραίτησης, ο Επίτροπος που θα αντικαταστήσει τον παραιτηθέντα ή την παραιτηθείσα δεν θα παρουσιαστεί ενώπιον του Κοινοβουλίου ή του Συμβουλίου υπό επίσημη ιδιότητα μέχρις ότου ο διορισμός του εγκριθεί βάσει της συνήθους κοινοβουλευτικής διαδικασίας (ακρόαση και ψηφοφορία στην ολομέλεια)·

γ) εάν ο Πρόεδρος προβεί σε ανακατανομή των χαρτοφυλακίων της Επιτροπής κατά τη διάρκεια της θητείας της, οι Επίτροποι τους οποίους αφορά ο ανασχηματισμός θα υποβληθούν στην ίδια διαδικασία·

δ) ο Πρόεδρος της Επιτροπής έχει την απόλυτη ευθύνη για τον εντοπισμό οποιωνδήποτε συγκρούσεων συμφερόντων καθιστούν αδύνατη την άσκηση των καθηκόντων οποιουδήποτε εκ των Επιτρόπων· παρομοίως, ο Πρόεδρος είναι υπεύθυνος για οποιεσδήποτε συνακόλουθες ενέργειες λαμβάνονται υπό αυτές τις συνθήκες·

ε) το πολυετές πρόγραμμα εργασίας της Επιτροπής καταρτίζεται από την Ευρωπαϊκή Επιτροπή σε στενή συνεργασία και συντονισμό με το Ευρωπαϊκό Κοινοβούλιο και τα όργανά του·

στ) η εξασφάλιση παρουσίας της Επιτροπής στις συνόδους ολομελείας και στις συνεδριάσεις των κοινοβουλευτικών επιτροπών του Ευρωπαϊκού Κοινοβουλίου θα είναι προτεραιότητα για τους Επιτρόπους· συμφωνείται ότι η Επιτροπή θα ενημερώνει το Ευρωπαϊκό Κοινοβούλιο αμέσως, και κατά προτίμηση κατά τις συνόδους ολομελείας, για τις αποφάσεις, τις προτάσεις και τις πρωτοβουλίες της·

ζ) στο πλαίσιο του συνεχιζόμενου διαλόγου με το Ευρωπαϊκό Κοινοβούλιο, ο Πρόεδρος της Επιτροπής και ο Αντιπρόεδρος ο αρμόδιος για τις διοργανικές σχέσεις, θα εγκαθιδρύσουν και θα διατηρούν τακτικές επαφές με τη Διάσκεψη των Προέδρων·

η) δέσμευση για ενέργειες παρακολούθησης στην περίπτωση που το Κοινοβούλιο ζητήσει από την Επιτροπή να υποβάλει νομοθετική πρόταση σύμφωνα με το άρθρο 192 της Συνθήκης· σε κάθε περίπτωση, η Επιτροπή θα ενημερώνει τακτικά το Ευρωπαϊκό Κοινοβούλιο για τις ενέργειες στις οποίες προτίθεται να προβεί ανταποκρινόμενη στις θέσεις που ενέκρινε το Κοινοβούλιο, ιδίως δε όταν δεν προτίθεται η Επιτροπή να δώσει συνέχεια σε αυτές·

θ) αναθεώρηση του κανονισμού (ΕΚ) αριθ. 1049/2001 [1], σχετικά με την πρόσβαση του κοινού στα έγγραφα, προκειμένου να βελτιωθούν οι κανόνες που διέπουν τη διαφάνεια του νομοθετικού προπαρασκευαστικού έργου, την επιτροπολογία και την εφαρμογή του δικαίου της ΕΕ στα κράτη μέλη, καθώς και τα εμπιστευτικά έγγραφα·

ι) ο κώδικας συμπεριφοράς των Επιτρόπων θα αποστέλλεται στο Ευρωπαϊκό Κοινοβούλιο για γνωμοδότηση, η οποία θα λαμβάνεται υπόψη·

ια) η Επιτροπή θα λάβει όλα τα απαραίτητα μέτρα προκειμένου να εξασφαλίσει ότι το Ευρωπαϊκό Κοινοβούλιο θα τυγχάνει καλύτερης ενημέρωσης τόσο σχετικά με τη νομοθεσία της Ευρωπαϊκής Ένωσης όσο και σχετικά με τις διεθνείς συμφωνίες με την έναρξη των σχετικών διαπραγματεύσεων·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και τη νέα Επιτροπή.

[1] ΕΕ L145της31.5.2001,σ. 43.

--------------------------------------------------